ლუის სუარეს მირამონტესი
ლუის სუარეს მირამონტესი (ესპ. Luis Suárez Miramontes, [ˈlwis ˈswaɾeθ miɾaˈmontes], დ. 2 მაისი, 1935, ლა-კორუნია, გალისია, ესპანეთი), აგრეთვე ცნობილი როგორც ლუისიტო (ესპ. Luisito) — ესპანელი ყოფილი ფეხბურთელი და მწვრთნელი. თამაშობდა ნახევარმცველის პოზიციაზე ესპანურ და იტალიურ კლუბებში და ესპანეთის ეროვნულ ნაკრებში. ფეხბურთელის კარიერის მსგავსად, სამწვრთნელო კარიერაც იტალიურ და ესპანურ კლუბებში გაატარა, წვრთნიდა ასევე ესპანეთის ახალგაზრდულ და ეროვნულ ნაკრებებს. 1960 წელს ლუის სუარესი France Football-ის ვერსიით გახდა ევროპის საუკეთესო ფებურთელი და გადაეცა ოქროს ბურთი, ამის გარდა კიდევ ორჯერ, 1961 და 1964 წლებში მეორე, ხოლო 1965 წელს მესამე პოზიცია დაიკავა. სუარესი ინდივიდუალური ტიტულების რაოდენობით საუკეთესოა ესპანეთის ნაკრების ფეხურთელთაგან ალფრედო დი სტეფანოს შემდეგ. 1999 წელს Placar-ის ვერსიით XX საუკუნის 100 საუკეთესო ფეხბურთელს შორის 74-ე ადგილზე დასახელდა.